CELEX: 32016H0336
Language: mt
Date: 2016-03-08 00:00:00
Title: Rakkomandazzjoni tal-Kummissjoni (UE) 2016/336 tat-8 ta' Marzu 2016 dwar l-applikazzjoni tad-Direttiva tal-Kunsill 2008/120/KE li tistabbilixxi standards minimi għall-protezzjoni tal-majjali fir-rigward ta' miżuri biex jitnaqqas il-bżonn ta' qtugħ tad-denb

9.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 62/20
            
         RAKKOMANDAZZJONI TAL-KUMMISSJONI (UE) 2016/336
   tat-8 ta' Marzu 2016
   dwar l-applikazzjoni tad-Direttiva tal-Kunsill 2008/120/KE li tistabbilixxi standards minimi għall-protezzjoni tal-majjali fir-rigward ta' miżuri biex jitnaqqas il-bżonn ta' qtugħ tad-denb
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu,
   Billi:
   
               (1)
            
            
               Id-Direttiva tal-Kunsill 2008/120/KE (1) teħtieġ li l-Istati Membri jiżguraw li l-qtugħ tad-denb ma jitwettaqx regolarment iżda biss fejn hemm evidenza li seħħew feriti fi rjus il-bżieżel tal-ħnieżer nisa jew fil-widnejn jew fid-denb ta' majjali oħra.
            
         
               (2)
            
            
               Il-prattika tal-qtugħ tad-denb tal-ħnieżer titwettaq sabiex jiġi evitat il-gdim tad-denb, li huwa mġiba anormali li toriġina minn ħafna fatturi. Din il-prattika probabbli tikkawża uġigħ għall-majjali u għalhekk hija ta' ħsara għall-benessri tagħhom.
            
         
               (3)
            
            
               Id-Direttiva 2008/120/KE tistipula li qabel ma jsir il-qtugħ tad-denb, għandhom jittieħdu miżuri oħra sabiex jiġi evitat il-gdim tad-denb u vizzji oħrajn, filwaqt li jitqiesu l-ambjent tal-bhejjem u d-densitajiet tal-popolazzjoni tagħhom. Għal dik ir-raġuni, jeħtieġ li jitbiddlu l-kondizzjonijiet ambjentali jew is-sistemi ta' ġestjoni mhux adegwati.
            
         
               (4)
            
            
               Id-Direttiva 2008/120/KE teħtieġ ukoll li l-Istati Membri jiżguraw li l-ħnieżer ikollhom aċċess permanenti għal kwantità suffiċjenti ta' materjal li jippermettilhom attivitajiet adattati ta' esplorazzjoni u manipulazzjoni, bħalma hu t-tiben, il-ħuxlief, l-injam, is-serratura, id-demel tal-faqqiegħ, demel mill-ħxejjex jew taħlita tagħhom (“materjal ta' arrikkiment”), li ma jikkompromettux is-saħħa ta' dawk l-annimali.
            
         
               (5)
            
            
               L-Awtorità Ewropea dwar is-Sigurtà fl-Ikel tat opinjonijiet xjentifiċi dwar ir-riskji assoċjati mal-gdim tad-denb fil-ħnieżer u l-mezzi possibbli biex jitnaqqas il-bżonn ta' qtugħ tad-denb (2) u wkoll opinjoni xjentifika dwar l-approċċ multifattorjali rigward l-użu ta' miżuri marbuta mal-annimali nfushom kif ukoll miżuri li mhumiex biex jiġi vvalutat il-benessri tal-majjali (3). Is-sejbiet ta' dawn l-opinjonijiet xjentifiċi għandhom jiġu kkunsidrati fl-aħjar prattiki msemmija f'din ir-Rakkomandazzjoni.
            
         
               (6)
            
            
               Sistemi ta' trobbija differenti madwar l-Istati Membri. Huwa għalhekk meħtieġ li jiġu rrakkomandati fil-livell tal-Unjoni l-aħjar prattiki mmirati lejn it-tnaqqis tal-bżonn ta' qtugħ tad-denb u titjib tas-soluzzjonijiet biex jiġi pprovdut materjali ta' arrikkiment.
            
         
               (7)
            
            
               Din ir-rakkomandazzjoni għandha tiġi applikata skont id-Direttiva 2008/120/KE u leġiżlazzjoni rilevanti oħra tal-Unjoni applikabbli għall-benessri tal-majjali,
            
         ADOTTAT DIN IR-RAKKOMANDAZZJONI:
   
               1.
            
            
               Meta jiġu applikati r-rekwiżiti ġenerali dwar il-prevenzjoni tal-gdim tad-denb u b'hekk tnaqqis regolari tal-qtugħ tad-denb kif stipulat fl-Anness I tad-Direttiva 2008/120/KE, l-Istati Membri għandhom iqisu l-linji gwida tal-aħjar prattiki bbażati fuq għarfien xjentifiku kif stabbilit fil-paragrafi 2 sa 7.
            
         
               2.
            
            
               L-Istati Membri għandhom:
               
                           (a)
                        
                        
                           jiżguraw li l-operaturi agrikoli jagħmlu valutazzjoni tar-riskju tal-inċidenza tal-gdim tad-denb fuq il-bażi ta' indikaturi marbuta mal-annimali nfushom kif ukoll miżuri li mhumiex (“il-valutazzjoni tar-riskju”); u
                        
                     
                           (b)
                        
                        
                           jistabbilixxu kriterji ta' konformità mar-rekwiżiti stabbiliti fil-leġiżlazzjoni u jagħmluhom disponibbli għall-pubbliku fuq sit web.
                        
                     
         
               3.
            
            
               Il-parametri li ġejjin għandhom jiġu ċċekkjati meta tkun qed titwettaq il-valutazzjoni tar-riskju:
               
                           (a)
                        
                        
                           il-materjali ta' arrikkiment fornuti;
                        
                     
                           (b)
                        
                        
                           l-indafa;
                        
                     
                           (c)
                        
                        
                           il-kumdità termali u l-kwalità tal-arja;
                        
                     
                           (d)
                        
                        
                           l-istatus tas-saħħa;
                        
                     
                           (e)
                        
                        
                           il-kompetizzjoni għall-ikel u l-ispazju;
                        
                     
                           (f)
                        
                        
                           id-dieta.
                        
                     Abbażi tar-riżultati tal-valutazzjoni tar-riskju, għandhom jitqiesu bidliet xierqa fil-ġestjoni tal-azjendi agrikoli, bħall-forniment ta' materjali xierqa ta' arrikkiment, kondizzjonijiet ambjentali komdi, l-iżgurar ta' status tajjeb ta' saħħa u/jew il-forniment ta' dieta bilanċjata għall-majjali.
            
         
               4.
            
            
               Il-materjali ta' arrikkiment għandhom jippermettu lill-majjali biex jissodisfaw il-bżonnijet essenzjali tagħhom mingħajr ma jikkompromettu saħħithom.
               Għal dan l-għan, il-materjali ta' arrikkiment ma għandhomx ikunu ta' periklu u għandu jkollhom il-karatteristiki li ġejjin:
               (a)   tajbin għall-ikel— sabiex il-majjali ikunu jistgħu jikluhom jew ixommuhom, preferibbilment b'xi benefiċċji nutrittivi;
               (b)   jistgħu jitmegħdu— sabiex il-majjali jkunju jistgħu jigdmuhom;
               (c)   Esplorabbli— sabiex il-majjali jkunu jistgħu jesplorawhom;
               (d)   jistgħu jkunu mmanipulati— sabiex il-majjali jkunu jistgħu jbiddlu l-post, id-dehra u l-istruttura tagħhom.
            
         
               5.
            
            
               Minbarra l-karatteristiki elenkati fil-paragrafu 4, il-materjali ta' arrikkiment għandhom jiġu pprovduti b'tali mod li jkunu:
               
                           (a)
                        
                        
                           ta' interess sostenibbli, jiġifieri, għandhom jinkoraġġixxu l-imġiba esploratorja tal-majjali u għandhom jitbiddlu u jiġu fornuti mill-ġdid b'mod regolari;
                        
                     
                           (b)
                        
                        
                           aċċessibbli għall-manipulazzjoni orali;
                        
                     
                           (c)
                        
                        
                           mogħtija fi kwantità suffiċjenti;
                        
                     
                           (d)
                        
                        
                           nodfa u iġeniċi.
                        
                     
         
               6.
            
            
               Sabiex jiġu sodisfatti l-bżonnijiet essenzjali tal-majjali l-materjal ta' arrikkiment għandu jissodisfa l-karatteristiki kollha elenkati fil-paragrafi 4 u 5.
               Għal dan l-għan, il-materjali ta' arrikkiment għandhom jiġu kategorizzati bħala:
               (a)   materjali ottimali— materjali li jkollhom il-karatteristiki kollha elenkati fil-paragrafi 4 u 5 u għalhekk dawn il-materjali jistgħu jintużaw waħedhom;
               (b)   materjali subottimali— materjali li jkollhom il-biċċa l-kbira tal-karatteristiki elenkati fil-paragrafi 4 u 5 u għalhekk dawn il-materjali jistgħu jintużaw flimkien ma' materjali oħrajn;
               (c)   materjali ta' interess marġinali— materjali li jipprovdu distrazzjoni għal majjali u li ma għandhomx jitqiesu li jissodisfaw l-bżonnijiet essenzjali tagħhom u għalhekk materjali ottimali jew subottimali għandhom jiġu pprovduti wkoll.
            
         
               7.
            
            
               Sabiex jivverifikaw li l-majjali għandhom aċċess għal materjali ta' arrikkiment suffiċjenti u adattati, l-Istati Membri għandhom jiżguraw li l-operaturi agrikoli jsegwu prattiki tajba fir-rigward ta' indikaturi xierqa biex jimmonitorjaw il-benessri tal-majjali miżmuma taħt il-kura tagħhom.
               Dak il-metodu ta' valutazzjoni għall-kontroll ta' aċċess għal materjali ta' arrikkiment għandhom jinkludu kontrolli bbażati fuq:
               
                           (a)
                        
                        
                           indikaturi li jinvolvu l-annimali, bħalma hija l-preżenza ta' dnieb imgiddmin, leżjonijiet tal-ġilda u/jew imġiba anormali mill-majjali (bħal livell baxx ta' interess fil-materjali ta' arrikkiment ipprovduti, ġlied sabiex jużaw materjali ta' arrikkiment, elementi ta' gdim minbarra l-materjali ta' arrikkiment pprovduti, tħaffir fil-feċi tagħhom jew fil-każ ta' ħnieżer nisa, żieda fl-imġiba ta' bini ta' bejtiet foloz); u
                        
                     
                           (b)
                        
                        
                           indikaturi mhux marbuta mal-annimali, bħall-frekwenza tat-tiġdid, l-aċċessibbiltà, il-kwantità u l-indafa tal-materjali ta' arrikkiment pprovduti.
                        
                     
         
               8.
            
            
               Il-Kummissjoni għandha timmonitorja l-applikazzjoni ta' din ir-Rakkomandazzjoni u tipprovdi informazzjoni aktar dettaljata dwar l-aħjar prattiki msemmija fil-paragrafi 2 sa 7, b'konformità mal-aħħar għarfien xjentifiku u l-iktar rilevanti fuq sit web tal-Kummissjoni li jkun disponibbli pubblikament.
            
         
               9.
            
            
               L-Istati Membri, bl-involviment attiv tal-operaturi agrikoli, għandhom iwettqu tixrid xieraq tal-aħjar prattiki msemmija fil-paragrafi 2 sa 7.
            
         
      Magħmul fi Brussell, it-8 ta' Marzu 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  Id-Direttiva tal-Kunsill 2008/120/KE tat-18 ta' Diċembru 2008 li tistabbilixxi standards minimi għall-protezzjoni tal-majjali (ĠU L 47, 18.2.2009, p. 5).
   
      (2)  http://www.efsa.europa.eu/en/efsajournal/pub/611.
   
      (3)  http://www.efsa.europa.eu/en/efsajournal/pub/3702.